ПОСТАНОВЛЕНИЕ № 55 ОТ 12 МАРТ 2007 Г. ЗА УСЛОВИЯТА И РЕДА ЗА ОПРЕДЕЛЯНЕ НА ИЗПЪЛНИТЕЛ ОТ СТРАНА НА БЕНЕФИЦИЕНТИ НА ДОГОВОРЕНА БЕЗВЪЗМЕЗДНА ФИНАНСОВА ПОМОЩ ОТ СТРУКТУРНИТЕ ФОНДОВЕ И КОХЕЗИОННИЯ ФОНД НА ЕВРОПЕЙСКИЯ СЪЮЗ, СЪВМЕСТНАТА ОПЕРАТИВНА ПРОГРАМА ЗА ТРАНСГРАНИЧНО СЪТРУДНИЧЕСТВО "ЧЕРНО МОРЕ 2007 - 2013 Г." И ОТ ФИНАНСОВИЯ МЕХАНИЗЪМ НА ЕВРОПЕЙСКОТО ИКОНОМИЧЕСКО ПРОСТРАНСТВО (ЗАГЛ. ИЗМ. И ДОП. - ДВ, БР. 68 от 2009 г., ИЗМ. - ДВ, БР. 93 ОТ 2010 Г.)
В сила от 20.03.2007 г.
Обн. ДВ. бр.24 от 20 Март 2007г., изм. ДВ. бр.109 от 23 Декември 2008г., изм. ДВ. бр.68 от 25 Август 2009г., изм. ДВ. бр.93 от 24 Ноември 2009г., изм. ДВ. бр.93 от 26 Ноември 2010г.
МИНИСТЕРСКИЯТ СЪВЕТ

ПОСТАНОВИ:

Чл. 1. (1) (Изм. и доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) С постановлението се уреждат условията и редът за определяне на изпълнител от страна на бенефициенти по договори за безвъзмездна финансова помощ от Структурните фондове и Кохезионния фонд на Европейския съюз, Съвместната оперативна програма за трансгранично сътрудничество "Черно море 2007 - 2013 г.", съфинансирана от Европейския инструмент за добросъседство и партньорство, и от Финансовия механизъм на Европейското икономическо пространство.

(2) (Новa - ДВ, бр. 93 от 2010 г.) Постановлението се прилага от бенефициенти по ал. 1, които не се явяват възложители по чл. 7 и чл. 14, ал. 4 и 5 от Закона за обществените поръчки (ЗОП) и чл. 1, ал. 4 от Наредбата за възлагане на малки обществени поръчки (НВМОП), приета с Постановление № 249 на Министерския съвет от 2004 г. (обн., ДВ, бр. 84 от 2004 г.; попр., бр. 93 от 2004 г.; изм. и доп., бр. 59 от 2005 г., бр. 53 от 2006 г., бр. 83 от 2007 г., бр. 3 и 34 от 2009 г. и бр. 86 от 2010 г.), или които за извършването на определени дейности в рамките на проекта не попадат в обхвата на ЗОП/НВМОП.

(3) (Предишна ал. 2 - ДВ, бр. 93 от 2010 г.) С постановлението се цели осигуряване на ефективност, ефикасност и икономичност при разходването на средствата по ал. 1. 

(4) (Предишна ал. 3 - ДВ, бр. 93 от 2010 г.) Разходването на средствата по ал. 1 от бенефициенти за определяне на изпълнител се осъществява по процедурите, предвидени в постановлението, при спазването на следните принципи:

1. публичност и прозрачност;

2. свободна и лоялна конкуренция;

3. равнопоставеност и недопускане на дискриминация.

Чл. 2. (1) Обекти на регулиране от постановлението са:

1. строителството, включително отделни строително-монтажни работи;

2. предоставянето на услуги;

3. доставките на стоки.

(2) При доставки на машини и съоръжения към доставката по ал. 1, т. 3 се включват и всички допълнителни дейности, свързани с транспорта, монтажа, въвеждането в експлоатация на машини и съоръжения, както и обучение на персонала за работа с доставеното оборудване.

(3) (Новa - ДВ, бр. 93 от 2010 г.) Не са обект на регулиране от това постановление:

1. трудовите договори и договорите, сключени с експерти, които са били обект на оценка по реда на Постановление № 121 на Министерския съвет от 2007 г. за определяне на реда за предоставяне на безвъзмездна финансова помощ по оперативните програми, съфинансирани от Структурните фондове и Кохезионния фонд на Европейския съюз (обн., ДВ, бр. 45 от 2007 г.; изм. и доп., бр. 38, 61, 81 и 95 от 2008 г., бр. 7, 16 и 93 от 2009 г. и бр. 31 и 44 от 2010 г.) и са станали част от договора за предоставяне на безвъзмездна финансова помощ;

2. наемните договори за сгради или други недвижими имоти.

Чл. 3. (1) Условията и редът, предвидени в постановлението, се прилагат, когато размерът на договорената безвъзмездна финансова помощ е по-голям от 50 на сто от общата сума на одобрения проект.

(2) (Доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Когато размерът на безвъзмездната финансова помощ е по-малък или равен на 50 на сто от общата сума на одобрения проект, определянето на изпълнител се извършва по чл. 12, ал. 1, съответно ал. 2, освен ако Изпълнителната агенция по Финансовия механизъм на Европейското икономическо пространство или Управляващият орган на Оперативната програма изискат да се приложи общият ред, установен в постановлението.

(3) (Новa - ДВ, бр. 93 от 2010 г.) В случаите по ал. 2 Изпълнителната агенция по Финансовия механизъм на Европейското икономическо пространство, съответно Управляващият орган на Оперативната програма, може да изиска определянето на изпълнител да се извършва по реда на чл. 12, ал. 1, когато предвидената стойност, включително съфинансирането от страна на бенефициента, за строителството, доставката или услугата, без данък върху добавената стойност е над стойностите, посочени в чл. 12, ал. 2.

Чл. 4. (Доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Звената за изпълнение на проекти, съответно междинните звена, извършват всички или изрично посочени дейности, свързани с изпълнението на постановлението, в рамките на делегираните им правомощия в споразумението с Изпълнителната агенция по Финансовия механизъм на Европейското икономическо пространство, съответно управляващите органи на оперативни програми.

Чл. 5. Субекти на процедурите за определяне на изпълнител са бенефициентите, кандидатите и изпълнителите.

Чл. 6. (1) (Отм. - ДВ, бр. 93 от 2010 г.)

(2) Кандидат в процедура по смисъла на постановлението може да бъде всяко българско или чуждестранно физическо или юридическо лице, както и техни обединения.

(3) Изпълнител по смисъла на постановлението е кандидат в процедура, с когото бенефициентът е сключил договор за изпълнение.

Чл. 7. (Изм. - ДВ, бр. 109 от 2008 г.) Процедурите за определяне на изпълнител са:

1. открит избор; 

2. договаряне с публикуване на пояснителен документ;

3. договаряне без публикуване на пояснителен документ.

Чл. 8. (1) (Предишен текст на чл. 8 - ДВ, бр. 109 от 2008 г.) Открит избор е процедура, при която право да подават оферти имат всички заинтересувани лица.

(2) (Нова - ДВ, бр. 109 от 2008 г.) Бенефициентите прилагат процедурата открит избор във всички случаи, като прилагането е задължително, когато не са налице условията за провеждане на процедурите на договаряне или условията по чл. 12, ал. 1 и 2.

Чл. 9. (Изм. - ДВ, бр. 109 от 2008 г.) (1) Договаряне с публикуване на пояснителен документ е процедура, при която бенефициентът провежда преговори за определяне клаузите на договора с един или повече кандидати, избрани от него след предварителен подбор.

(2) Бенефициентът провежда предварителния подбор по ал. 1 с цел да определи кандидатите, които имат необходимите финансови и технически възможности да изпълнят договора.

Чл. 10. (Изм. - ДВ, бр. 109 от 2008 г.) Договаряне без публикуване на пояснителен документ е процедура, при която бенефициентът кани на преговори за определяне клаузите на договора най-малко трима кандидати, с изключение на случаите по чл. 57, ал. 1, т. 2, 3 и 6 и ал. 2, в които бенефициентът може да проведе преговори с един кандидат.

Чл. 11. (Изм. - ДВ, бр. 109 от 2008 г., изм. - ДВ, бр. 93 от 2010 г.) (1) Бенефициентите провеждат процедурата на договаряне по чл. 9 при наличие на някое от основанията по чл. 47. 

(2) Бенефициентите провеждат процедурата на договаряне по чл. 10 при наличие на едно от следните условия:

1. когато предвидената стойност за строителство, в това число съфинансирането от страна на бенефициента, без данък върху добавената стойност е от 200 000 до 350 000 лв. включително;

2. когато предвидената стойност за доставки или услуги, в това число съфинансирането от страна на бенефициента, без данък върху добавената стойност е от 50 000 до 100 000 лв. включително;

3. при наличие на някое от основанията по чл. 57, ал. 1. 

(3) В решението по чл. 14, ал. 1, съответно по чл. 57а, бенефициентът е длъжен да мотивира избора на процедура за договаряне.

(4) Позоваването на обстоятелства по ал. 1 или ал. 2, т. 3 се съгласува с Изпълнителната агенция по Финансовия механизъм на Европейското икономическо пространство, съответно с Управляващия орган на Оперативната програма, когато това е предвидено в договора за безвъзмездна финансова помощ.

(5) В случаите по ал. 4 Изпълнителната агенция по Финансовия механизъм на Европейското икономическо пространство, съответно Управляващият орган на Оперативната програма, отговаря на искането за съгласуване в срок до 14 дни от получаването му.

Чл. 12. (Изм. - ДВ, бр. 109 от 2008 г.) (1) (Изм. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Бенефициентите могат да не провеждат процедура за определяне на изпълнител, но са длъжни да съберат не по-малко от 3 оферти, които съдържат техническо и финансово предложение, когато: 

1. предвидената стойност за строителство, в това число съфинансирането от страна на бенефициента, без данък върху добавената стойност е от 45 000 до 200 000 лв. включително;

2. предвидената стойност за доставки и услуги, в това число съфинансирането от страна на бенефициента, без данък върху добавената стойност е от 15 000 до 50 000 лв. включително. 

(2) (Изм. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Бенефициентите могат да не събират 3 оферти, когато предвидената стойност, включително съфинансирането от страна на бенефициента, без данък върху добавената стойност е:

1. за строителство - до 45 000 лв. включително;

2. за доставки и услуги - до 15 000 лв. включително.

(3) Офертите следва да бъдат представени по реда на чл. 36.

(4) (Изм. - ДВ, бр. 68 от 2009 г., в сила от 25.08.2009 г., изм. и доп. - ДВ, бр. 93 от 2010 г.) В случаите по ал. 1, т. 1 и т. 2 и ал. 2, т. 1 бенефициентите сключват писмен договор и доказват извършените разходи с първични платежни документи, а в случаите по ал. 2, т. 2 бенефициентите може да не сключват писмен договор и да докажат извършените разходи с първични платежни документи.

(5) (Доп. - ДВ, бр. 93 от 2010 г.) В случаите по ал. 1 бенефициентът следва да събере посочения брой оферти, да ги оцени за съответствие с поставените от него изисквания и да ги класира по критерий икономически най-изгодна оферта или най-ниска цена. 

(6) (Доп. - ДВ, бр. 68 от 2009 г., в сила от 26.09.2009 г., изм. - ДВ, бр. 93 от 2010 г.) В случай на обективна невъзможност за изпълнение на условията по ал. 1 бенефициентът отправя мотивирано искане пред Изпълнителната агенция по Финансовия механизъм на Европейското икономическо пространство, съответно пред Управляващия орган на Оперативната програма, за разрешение за събиране на по-малък брой оферти, когато това е предвидено в договора за безвъзмездна помощ.

(7) (Нова - ДВ, бр. 93 от 2010 г.) В случаите по ал. 6 Изпълнителната агенция по Финансовия механизъм на Европейското икономическо пространство, съответно Управляващият орган на Оперативната програма, отговаря на искането за съгласуване в срок до 14 дни от получаването му.

Чл. 12а. (Нов - ДВ, бр. 109 от 2008 г., изм. - ДВ, бр. 93 от 2010 г.) (1) Не се допуска разделяне на предмета на процедурата при изпълнение на проекта с цел заобикаляне прилагането на постановлението.

(2) При определяне на вида на процедурата с оглед недопускане разделяне на предмета на процедурата бенефициентът се ръководи от Общия терминологичен речник, свързан с обществените поръчки (СРV 2007). Предметът на процедурата следва да включва доставката на всички стоки или изпълнението на всички услуги или строително-монтажни работи, които са функционално свързани помежду си. Под "функционално свързани" следва да се разбира стоки, услуги и строително-монтажни работи, които се използват за същите или сходни нужди.

(3) При договори за предоставяне на безвъзмездна финансова помощ със срок на изпълнение над една година бенефициентът може да проведе и повече от една процедура с един и същ предмет за всяка година от периода за изпълнение на проекта. Видът на тези процедури се определя с оглед предвидената стойност, включително съфинансирането от страна на бенефициента, за съответната услуга, доставка или строителство за целия период на проекта.

Чл. 13. (Отм. - ДВ, бр. 109 от 2008 г.)

Чл. 14. (Изм. - ДВ, бр. 109 от 2008 г.) (1) Бенефициентът взема решение за откриване на процедурите по чл. 7, т. 1 и 2, с което одобрява документацията за участие в процедурата и пояснителния документ.

(2) (Изм. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Бенефициентът обявява процедурите по чл. 7, т. 1 и 2 чрез публикуване на обява най-малко в един национален ежедневник и на своята интернет страница при наличие на такава, както и на интернет страниците на Управляващия/Договарящия орган или на Изпълнителната агенция по Финансовия механизъм на Европейското икономическо пространство. Пояснителният документ и документацията за провежданите процедури по чл. 7, т. 1 и 2 се публикуват на интернет страницата на бенефициента при наличие на такава, както и на интернет страниците на Управляващия/Договарящия орган или на Изпълнителната агенция по Финансовия механизъм на Европейското икономическо пространство, които заедно с обявата ги публикуват и на Единния информационен портал за обща информация за управлението на Структурните фондове и Кохезионния фонд на Европейския съюз на Република България.

(3) (Нова - ДВ, бр. 93 от 2010 г.) По програмите за европейско териториално сътрудничество бенефициентът обявява процедурите по чл. 7, т. 1 и 2 по реда на ал. 2, като предоставя обявата, пояснителния документ и документацията за провеждане на процедурите на Главна дирекция "Управление на териториалното сътрудничество" в Министерството на регионалното развитие и благоустройството, която осигурява публикуването им на Единния информационен портал за обща информация за управлението на Структурните фондове и Кохезионния фонд на Европейския съюз на Република България.

(4) (Предишна ал. 3 - ДВ, бр. 93 от 2010 г.) Обявата по ал. 2 съдържа най-малко следната информация:

1. данни за бенефициента - наименование, телефон, факс, адрес за кореспонденция и лице за контакт;

2. обект и вид на процедурата за определяне на изпълнител и номера на договора за безвъзмездна помощ;

3. адрес, на който могат да бъдат получени пояснителен документ и документацията за провежданата процедура;

4. място и дата и час, до който могат да се подават оферти при открит избор или заявления при процедура на договаряне с пояснителен документ; 

5. (доп. - ДВ, бр. 93 от 2010 г.) интернет адрес/и, на който/които може да бъде намерен пояснителният документ и документацията за провежданата процедура.

(5) (Нова - ДВ, бр. 93 от 2010 г.) Достъпът до обявата, пояснителния документ и документацията за провежданата процедура по ал. 2 и 3 следва да бъде осигурен за целия период до изтичане на срока за подаване на офертите или заявленията.

Чл. 15. (Изм. - ДВ, бр. 109 от 2008 г.) (1) (Доп. - ДВ, бр. 93 от 2010 г.) Независимо от обявата по чл. 14, ал. 2 и 3 бенефициентът подготвя пояснителен документ, съдържащ цялостно описание на предмета на процедурата за определяне на изпълнител. В пояснителния документ бенефициентът задължително включва и списък на документите, които следва да съдържат офертите, а в случай на процедура на договаряне с пояснителен документ - заявленията за участие.

(2) Пояснителният документ се изготвя съгласно типов образец.

(3) (Изм. - ДВ, бр. 93 от 2010 г.) За доказване на икономическото и финансовото състояние на кандидатите бенефициентът може да изиска от тях да представят един или няколко от следните документи: 

1. удостоверения/препоръки, издадени от банки;

2. годишния финансов отчет или някоя от съставните му части, когато публикуването им се изисква от законодателството на държавата, в която кандидатът е установен;

3. информация за общия оборот и за оборота на стоките, услугите или строителството, които са обект на процедурата през последните 3 години в зависимост от датата, на която кандидатът е учреден или е започнал дейността си.

(4) (Нова - ДВ, бр. 93 от 2010 г.) Когато по обективни причини кандидатът не може да представи исканите от бенефициента документи, той може да докаже икономическото и финансовото си състояние с всеки друг документ, който бенефициентът приеме за подходящ.

(5) (Нова - ДВ, бр. 93 от 2010 г.) За доказване на техническите възможности и/или квалификацията на кандидатите бенефициентът може в зависимост от характера, количеството и обекта на процедурата да изиска от тях да представят един или няколко от следните документи: 

1. списък на основните договори за доставки и услуги, изпълнени през последните 3 години, включително стойностите, датите и получателите, придружен от препоръки за добро изпълнение;

2. списък на договорите за строителство, изпълнени през последните 5 години, придружен от препоръки за добро изпълнение за най-важните строителни обекти; тези препоръки посочват стойността, датата и мястото на строителството, както и дали то е изпълнено професионално и в съответствие с нормативните изисквания;

3. описание на техническото оборудване за осигуряване на качеството и оборудването за изпитване и изследване;

4. списък на технически лица, включително на тези, отговарящи за контрола на качеството;

5. образци, описание и/или фотографски снимки на стоките, които ще се доставят, чиято автентичност трябва да бъде доказана, ако бенефициентът изисква това;

6. сертификати, издадени от акредитирани институции или агенции за управление на качеството, удостоверяващи съответствието на стоките със съответните спецификации или стандарти;

7. документи, удостоверяващи образованието и професионалната квалификация на кандидата и/или на ръководните му служители, или на лицата, които отговарят за извършването на услугата или строителството, както и доставката, когато включва услуги и/или подготовката и въвеждането на обекта в експлоатация;

8. декларация за средния годишен брой на работниците и служителите и за броя на ръководните служители на кандидата за последните 3 години;

9. декларация за техническото оборудване, с което разполага кандидатът, при процедури за строителство и услуги;

10. данни за собствени или наети технически лица, които кандидатът ще използва за извършване на строителството;

11. при процедури за строителство и услуги - описание на мерките за опазване на околната среда, които кандидатът ще приложи при изпълнението, ако бенефициентът е предвидил такива в пояснителния документ;

12. лицензи или други документи за извършване на съответните дейности и услуги в предвидените в законодателството случаи;

13. други документи по преценка на бенефициента.

(6) (Нова - ДВ, бр. 93 от 2010 г.) Изискванията за икономическото и финансовото състояние и технически възможности на кандидатите и/или квалификация, които бенефициентът определя, трябва да са съобразени със стойността и обекта на възлагане.

Чл. 16. (1) Пояснителният документ към процедурата за определяне на изпълнител се подготвя от бенефициента съгласно образеца по чл. 15, ал. 2.

(2) Пояснителният документ по ал. 1 се предоставя на всеки заявил интерес кандидат по някой от следните способи:

1. чрез предоставянето му на ръка;

2. чрез изпращане по електронна поща;

3. чрез изпращане по пощата, когато запитващото лице е превело на бенефициента стойността на пощенските разходи;

4. чрез изпращане по факс.

(3) При процедурата на договаряне бенефициентът изготвя списък на кандидатите, които смята да покани, и проект на покана.

Чл. 17. (1) (Изм. - ДВ, бр. 109 от 2008 г.) Документацията за участие в процедура за определяне на изпълнител трябва да съдържа най-малко следната информация:

1. пояснителен документ за процедурите по чл. 7, т. 1 и 2;

2. пълно описание на обекта, ако не се съдържа достатъчно подробно в пояснителния документ;

3. техническите спецификации, ако има такива;

4. минималните изисквания, на които трябва да отговарят вариантите, и специалните изисквания за тяхното представяне, когато бенефициентът допуска варианти;

5. инвестиционните проекти, които се изискват при възлагане на строителство;

6. изискванията към офертите/заявленията;

7. избрания критерий за оценка, показателите, относителната им тежест и методиката за определяне на комплексната оценка на офертата, в случай че избраният критерий е икономически най-изгодна оферта;

8. образец на оферта;

9. (изм. - ДВ, бр. 93 от 2010 г.) образец на заявление за процедура на договаряне с публикуване на пояснителен документ;

10. проект на договор.

(2) Методиката по ал. 1, т. 7 съдържа точни указания за определяне на оценката по всеки показател и за определяне на комплексната оценка на офертата, включително за относителната тежест, която бенефициентът дава на всеки от показателите за определяне на икономически най-изгодната оферта. Относителната тежест на отделните показатели може да бъде изразена чрез максимални стойности в рамките на общата оценка.

(3) (Изм. - ДВ, бр. 93 от 2010 г.) Документацията за участие може да се получава до изтичането на срока за подаване на офертите или заявленията. Лицата имат право да разгледат документацията, преди да я получат. В случай че се предоставя срещу заплащане, бенефициентите нямат право да определят цена на документацията, която е по-висока от действителните разходи, свързани с нейното копиране.

(4) Бенефициентите не могат да включват в документацията условия, които необосновано препятстват участието на лица в процедурите.

(5) Бенефициентите не могат да включват в документацията информация, насочваща към определена марка, патент, процес, производител или тип, чрез описание, посочване на лого или наименование. 

(6) В случаите, когато предвид спецификата на предмета е обективно невъзможно да се спазят условията по ал. 5, след посочването на марката, източника, патента, процеса, производителя или типа задължително се добавят думите "или еквивалентно".

Чл. 18. При провеждането на процедурите бенефициентите задължително прилагат утвърдена типова документация.

Чл. 19. (1) В документацията за участие в процедура бенефициентът определя техническите спецификации чрез посочване на: 

1. български стандарти, които въвеждат европейски или международни стандарти; европейски технически одобрения или общи технически спецификации, или други технически еталони на европейски стандартизационни органи с добавяне на думите "или еквивалентно";

2. български стандарти, технически одобрения или спецификации, отнасящи се до проектирането, до метода на изчисление и изпълнение на строителството, както и до използваните материали, с добавяне на думите "или еквивалентно", когато няма стандарти по т. 1;

3. работни характеристики или функционални изисквания, които позволяват точно определяне на обекта на поръчката; функционалните изисквания могат да включват изисквания за опазване на околната среда;

4. работни характеристики или функционални изисквания по т. 3 с позоваване на спецификации по т. 1 или 2, съответствието с които се смята за съответствие с работните характеристики или функционалните изисквания;

5. спецификациите по т. 1 или 2 - за определени характеристики, а за други - чрез позоваване на работни характеристики или функционални изисквания по т. 3.

(2) В случаите по ал. 1, т. 3, когато бенефициентът е предвидил изисквания за опазване на околната среда, той може да използва спецификации или части от европейски или национални екоетикети, или други екоетикети, които отговарят едновременно на следните условия:

1. спецификациите са подходящи за определяне характеристиките на доставките и услугите;

2. изискванията за етикета са изготвени на базата на научна информация;

3. етикетите са приети по процедура, в която могат да участват всички заинтересувани страни - държавни органи, потребители, производители, дистрибутори и организации за защита на околната среда;

4. достъпни са за всички заинтересувани страни.

(3) В случаите по ал. 2 бенефициентът приема за доказателство техническото досие на производителя или протокол от изпитване, или сертификат, издаден от признат орган.

Чл. 19а. (Нов - ДВ, бр. 93 от 2010 г.) (1) До 5 календарни дни преди изтичането на срока за подаване на офертите или заявленията лицата могат да поискат писмено от бенефициента разяснения по документацията за участие. Бенефициентът е длъжен да отговори в 3-дневен срок от постъпване на искането. 

(2) Разясненията се прилагат към документацията за участие и стават неразделна част от нея. Разясненията се публикуват на интернет страницата на бенефициента, при наличие на такава, или се изпращат в 3-дневен срок от постъпване на искането до всички кандидати, които са получили/закупили документация за участие и са посочили адрес за кореспонденция.

Чл. 20. (Изм. - ДВ, бр. 93 от 2010 г.) (1) Процедурите за избор на изпълнител по чл. 7 се провеждат в съответствие с принципите, определени в чл. 1, ал. 3, от комисия, сформирана от бенефициента. Комисията се състои от нечетен брой членове - най-малко трима. 

(2) Бенефициентът със заповед или с решение определя поименно членовете на комисията, както и срок за приключване на нейната работа, който трябва да бъде съобразен със спецификата и сложността на процедурата. Срокът не може да бъде по-дълъг от срока на валидност на офертите.

Чл. 21. (Изм. - ДВ, бр. 93 от 2010 г.) (1) Членове на комисията могат да бъдат само лица, които:

1. нямат материален интерес от определянето на даден кандидат за изпълнител;

2. не са "свързани лица" по смисъла на Търговския закон с кандидат в процедурата или с посочените от него подизпълнители, или с членове на техните управителни или контролни органи.

(2) Членовете на комисията са длъжни да пазят в тайна обстоятелствата, които са им станали известни при или по повод на работата им.

(3) Членовете на комисията подписват декларации за безпристрастност и поверителност, включително относно обстоятелствата по ал. 1 и 2, незабавно след като научат имената на кандидатите в процедура за определяне на изпълнител, както и при промяна на някое от обстоятелствата по ал. 1 в хода на провеждане на процедурата.

Чл. 22. (Изм. - ДВ, бр. 93 от 2010 г.) Когато член на комисията не е в състояние да изпълнява задълженията си или възникне някое от обстоятелствата по чл. 21, ал. 1, бенефициентът определя нов член.

Чл. 23. Решенията на комисията се вземат с обикновено мнозинство от членовете й.

Чл. 24. (Доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Бенефициентът е длъжен да уведоми Изпълнителната агенция по Финансовия механизъм на Европейското икономическо пространство, съответно Управляващия орган на Оперативната програма, за датата, часа и мястото на отваряне на офертите или заявленията най-късно 10 дни преди посочената дата.

Чл. 25. Критерият за определяне на изпълнител от бенефициента може да бъде:

1. най-ниска предложена цена;

2. икономически най-изгодна оферта.

Чл. 26. (1) Когато критерият за оценка е икономически най-изгодната оферта и по обективни причини не е възможно да бъде посочена относителната тежест за всеки показател, бенефициентът ги подрежда по важност в низходящ ред. 

(2) Критериите по чл. 25 се прилагат само по отношение на офертите на кандидатите, които не са отстранени от участие в процедурата на основанията, предвидени в чл. 31, и които отговарят на обявените от бенефициента изисквания за икономическо и финансово състояние, професионална квалификация и технически възможности. 

(3) (Нова - ДВ, бр. 93 от 2010 г.) Когато критерият за оценка е икономически най-изгодната оферта, бенефициентът няма право да включва като показатели за оценка на офертата критерии за подбор, представляващи минимални изисквания за икономическо и финансово състояние, професионална квалификация и технически възможности на кандидатите.

(4) (Доп. - ДВ, бр. 68 от 2009 г., в сила от 25.08.2009 г., предишна ал. 3, изм. - ДВ, бр. 93 от 2010 г.) Изпълнителната агенция по Финансовия механизъм на Европейското икономическо пространство, съответно Управляващият орган на Оперативна програма, предоставящи финансовата помощ, може да изиска бенефициентът да приложи определен критерий в съответствие с чл. 25.

(5) (Доп. - ДВ, бр. 68 от 2009 г., в сила от 25.08.2009 г., предишна ал. 4, изм. - ДВ, бр. 93 от 2010 г.) Когато Изпълнителната агенция по Финансовия механизъм на Европейското икономическо пространство, съответно Управляващият орган на Оперативна програма, предоставящи финансовата помощ, е изискал прилагането на критерий икономически най-изгодна оферта, те могат да определят съставните показатели, както и относителната им тежест в крайната оценка. 

(5) (Отм. - ДВ, бр. 93 от 2010 г.) 

(6) (Отм. - ДВ, бр. 93 от 2010 г.)

Чл. 26а. (Нов - ДВ, бр. 93 от 2010 г.) (1) Бенефициентът може по всяко време да проверява заявените от кандидатите данни, да иска разяснения относно офертата и представените към нея документи, както и да изисква писмено представяне в определен срок на допълнителни доказателства за обстоятелствата, посочени в офертата.

(2) Бенефициентът писмено уведомява участниците за липсващи документи или за констатираните нередовности, посочва точно вида на документа или документите, които следва да се представят допълнително, и определя срок за представянето им. Срокът е еднакъв за всички участници и не може да бъде по-дълъг от 5 дни считано от датата на получаване на писменото уведомяване.

Чл. 27. (1) Бенефициентът прекратява процедурата за определяне на изпълнител с мотивирано решение, когато:

1. не е подадена нито една оферта или заявление за участие или няма допуснат нито един кандидат;

2. (изм. - ДВ, бр. 93 от 2010 г.) всички оферти или заявления за участие не отговарят на предварително обявените условия от бенефициента;

3. всички класирани кандидати, чиито оферти не надвишават осигурения финансов ресурс, последователно откажат да сключат договор;

4. всички оферти надвишават осигурения финансов ресурс или възникне невъзможност за осигуряване на необходимото съгласно договора за безвъзмездна помощ финансиране;

5. са установени нарушения при откриването и провеждането й, които не могат да бъдат отстранени, без това да промени условията, при които е обявена процедурата;

6. (нова - ДВ, бр. 109 от 2008 г.) при процедура на договаряне без пояснителен документ са постъпили по-малко от две оферти с изключение на случаите по чл. 57, ал. 1, т. 2, 3 и 6 и ал. 2.

(2) (Доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Бенефициентът е длъжен в тридневен срок от решението по ал. 1 да уведоми кандидатите и Изпълнителната агенция по Финансовия механизъм на Европейското икономическо пространство, съответно Управляващия орган на Оперативна програма, за прекратяването на процедурата.

Чл. 28. (1) Бенефициентът сключва писмен договор за изпълнение с определения за изпълнител кандидат в срок не по-дълъг от 30 дни от приключване на процедурата за определяне на изпълнител.

(2) Договорът задължително включва предложените условия, включени в офертата на избрания изпълнител.

(3) (Нова - ДВ, бр. 93 от 2010 г.) В 5-дневен срок от сключване на договора за изпълнение или от прекратяване на процедурата бенефициентът публикува информация, изготвена по типов образец, на своя интернет адрес, при наличие на такъв, както и на интернет страницата на Договарящия орган или на Изпълнителната агенция по финансовия механизъм на Европейското икономическо пространство.

Чл. 29. (1) Не се сключва договор с кандидат, спечелил процедура за определяне на изпълнител, който преди сключване на договора:

1. не представи документите по чл. 31, ал. 4, т. 2;

2. откаже да сключи договора;

3. не предостави изискуема от бенефициента гаранция за изпълнение, ако такава се предвижда.

(2) За отказ по смисъла на ал. 1, т. 2 се счита и неявяването на спечелилия кандидат в посочения срок.

(3) (Доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) В случаите на ал. 1 бенефициентът може да избере следващия в класирането кандидат или да прекрати процедурата за определяне на изпълнител. Решението на бенефициента за избор на следващия в класирането кандидат подлежи на контрол от Изпълнителната агенция по Финансовия механизъм на Европейското икономическо пространство, съответно Управляващия орган на Оперативната програма, предоставящ безвъзмездната финансова помощ.

Чл. 30. (1) Договорът за изпълнение не може да бъде изменян или допълван освен по реда, предвиден в постановлението.

(2) (Доп. - ДВ, бр. 68 от 2009 г., в сила от 25.08.2009 г.) Договор за изпълнение може да бъде изменен или допълнен само след писмено съгласуване с Изпълнителната агенция по Програма ФАР на Европейския съюз или Изпълнителната агенция по Финансовия механизъм на Европейското икономическо пространство, съответно с Управляващия орган на Оперативна програма, предоставил безвъзмездната финансова помощ.

(3) За всички неуредени въпроси във връзка със сключването, изпълнението и прекратяването на договора за изпълнение се прилагат разпоредбите на Търговския закон и на Закона за задълженията и договорите.

Чл. 31. (1) Бенефициентът отстранява от участие в процедурата кандидат, който е:

1. осъждан, освен ако е реабилитиран, за някое от следните престъпления по Наказателния кодекс:

а) престъпления против финансовата, данъчната или осигурителната система, включително изпиране на пари;

б) подкуп;

в) участие в организирана престъпна група;

г) престъпления против собствеността;

д) престъпления против стопанството;

2. обявен в несъстоятелност;

3. в производство по ликвидация или се намира в подобна процедура съгласно законодателството на страната, в която лицето е установено или регистрирано.

(2) (Доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) По искане на Изпълнителната агенция по Финансовия механизъм на Европейското икономическо пространство, съответно на Управляващия орган на Оперативната програма, отпускащи безвъзмездната финансова помощ, или по решение на бенефициента последният отстранява от участие в процедурата кандидат, който е:

1. в открито производство по несъстоятелност или в аналогично производство съгласно законодателството на страната, в която лицето е установено или регистрирано;

2. (изм. - ДВ, бр. 93 от 2010 г.) лишен от правото да упражнява определена професия или дейност, която е изискуема за изпълнение на предмета на процедурата;

3. има парични задължения към държавата или общината, установени с влязъл в сила акт на компетентен орган.

(3) (Изм. - ДВ, бр. 109 от 2008 г.) Обстоятелствата, водещи до отстраняване, следва да се посочат в пояснителния документ за процедура за определяне на изпълнител по чл. 7, т. 1 и 2 и в поканата за участие в процедура по чл. 7, т. 3.

(4) Липсата на обстоятелствата по ал. 1 и 2 се доказват от кандидатите:

1. (изм. - ДВ, бр. 93 от 2010 г.) с декларация - при подаване на заявлението за участие или офертата;

2. с документи, издадени от съответните компетентни органи преди сключването на договора.

(5) (Изм. - ДВ, бр. 109 от 2008 г., изм. - ДВ, бр. 93 от 2010 г.) Когато кандидатите са юридически лица, изискванията на ал. 1, т. 1 и ал. 2, т. 2 се прилагат, както следва:

1. при събирателно дружество - за всеки съдружник или друго лице, които имат право да управляват и/или представляват дружеството; 

2. при командитно дружество - за неограничено отговорните съдружници;

3. при дружество с ограничена отговорност - за управителя или управителите, а ако такива не са определени при еднолично дружество с ограничена отговорност - за едноличния собственик на капитала;

4. при акционерно дружество - за овластените от устава, съвета на директорите, съответно от управителния съвет с одобрение на надзорния съвет, едно или няколко лица от съставите им да представляват дружеството, а при липса на изрично овластяване - за всички членове на съвета на директорите, съответно на управителния съвет;

5. при командитно дружество с акции - за един или няколко изпълнителни членове, на които съветът на директорите е възложил управлението на дружеството; 

6. във всички останали случаи - за лицата, които представляват кандидата.

(6) (Доп. - ДВ, бр. 93 от 2010 г.) Когато кандидатът предвижда участието на подизпълнители, изискванията по ал. 1 и 7, както и посочените в пояснителния документ изисквания по ал. 2 се прилагат и за подизпълнителите.

(7) (Нова - ДВ, бр. 109 от 2008 г., изм. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Договори не могат да се сключват с кандидати, съответно в процедура за определяне на изпълнител не могат да участват лица, които или при които лицата по ал. 5 попадат в някоя от категориите, определени в чл. 93, параграф 1, чл. 94 и чл. 96, параграф 2, буква "а" от Регламент (ЕО, Евратом) № 1605/2002 на Съвета от 25 юни 2002 г. относно финансовия регламент, приложим към общия бюджет на Европейските общности, или са свързани лица по смисъла на § 15, ал. 1 от допълнителните разпоредби на Търговския закон с бенефициента или с член на управителен или контролен орган на бенефициента.

(8) (Нова - ДВ, бр. 93 от 2010 г.) Липсата на обстоятелствата по ал. 7 се доказва от кандидатите с декларации от лицата по ал. 5. 

(9) (Нова - ДВ, бр. 93 от 2010 г.) Изискванията по ал. 7 и 8 се прилагат и за изпълнителите, определени по реда на чл. 12.

(10) (Нова - ДВ, бр. 93 от 2010 г.) Бенефициенти, които са юридически лица с нестопанска цел, не са свързани лица по смисъла на ал. 7 със своите членове, които нямат управителна/представителна власт.

Чл. 32. (1) В случай че кандидат е чуждестранно физическо или юридическо лице, то не се допуска до участие в процедурата за определяне на изпълнител, ако са налице обстоятелства, еквивалентни на посочените в чл. 31, ал. 1 и 2, съгласно законодателството на страната, в която лицето е установено или регистрирано.

(2) (Изм. - ДВ, бр. 93 от 2010 г.) Обстоятелствата по ал. 1 се отнасят за физическите и юридическите лица, както и за лицата, посочени в чл. 31, ал. 5, когато това е приложимо.

(3) При подписване на договора кандидатът, определен за изпълнител, е длъжен да представи документи за удостоверяване липсата на обстоятелствата по чл. 31, ал. 1 и на посочените в пояснителния документ обстоятелства по чл. 31, ал. 2, издадени от компетентен орган, или извлечение от съдебен регистър, или еквивалентен документ на съдебен или административен орган от държавата, в която е установен или регистриран.

(4) (Изм. - ДВ, бр. 93 от 2010 г.) Документите, удостоверяващи липсата на обстоятелствата по ал. 1, се представят придружени с превод на български език, извършен от заклет преводач.

(5) Когато в съответната чужда държава не се издават документите по ал. 3 или когато те не включват всички случаи по чл. 31, ал. 1 и 2, кандидатът представя клетвена декларация, ако такава декларация има правно значение според закона на държавата, в която е установен или регистриран.

(6) Когато клетвената декларация няма правно значение според съответния национален закон, кандидатът представя официално заявление, направено пред съдебен или административен орган, нотариус или компетентен професионален или търговски орган в държавата, в която той е установен или регистриран.

Чл. 33. При изготвяне на офертата всеки кандидат трябва да се придържа точно към обявените от бенефициента условия.

Чл. 34. (1) Кандидатът в процедурата има право да представи само една оферта.

(2) Когато критерият за оценка на офертите е икономически най-изгодната оферта и бенефициентът е допуснал представяне на варианти, кандидатът може да предложи няколко варианта на офертата си.

(3) За разглеждане се приемат само вариантите, които отговарят на минималните изисквания, посочени от бенефициента.

(4) Лице, което е дало съгласие и фигурира като подизпълнител в офертата на друг кандидат, не може да представи самостоятелна оферта.

Чл. 35. (1) (Изм. - ДВ, бр. 93 от 2010 г.) Кандидатите декларират, че представените от тях оферти са валидни в съответствие със срока, определен от бенефициента в пояснителния документ или в поканата за участие.

(2) (Нова - ДВ, бр. 93 от 2010 г.) Бенефициентът може да изиска от кандидатите да удължат срока на валидност на офертите си до момента на сключване на договора за изпълнение.

(3) (Предишна ал. 2 - ДВ, бр. 93 от 2010 г.) Всяка оферта трябва да съдържа:

1. документ за регистрация на кандидата, а когато е физическо лице - документ за самоличност;

2. документ за гаранция за участие, ако такава се изисква;

3. (изм. - ДВ, бр. 93 от 2010 г.) декларации за липса на обстоятелствата по чл. 31, ал. 1, 2 и 7;

4. декларация по ал. 1;

5. подизпълнителите, които ще участват при изпълнението на поръчката, и дела на тяхното участие, ако кандидатът предвижда подизпълнители;

6. срок за изпълнение;

7. предлагана цена; 

8. декларация, че в предложената цена е спазено изискването за минимална цена на труда - в случаите, когато процедурата е за избор на изпълнител на договор за строителство;

9. (изм. - ДВ, бр. 93 от 2010 г.) доказателства за икономическото и финансовото състояние на кандидата, когато това е предвидено в пояснителния документ;

10. (изм. - ДВ, бр. 93 от 2010 г.) доказателства за техническите възможности и/или квалификация на кандидата, когато това е предвидено в пояснителния документ;

11. (изм. - ДВ, бр. 93 от 2010 г.) друга информация, посочена в пояснителния документ или в документацията за участие;

12. (нова - ДВ, бр. 93 от 2010 г.) списък на документите, съдържащи се в офертата, подписан от кандидата.

(4) (Предишна ал. 3, изм. - ДВ, бр. 93 от 2010 г.) Когато кандидатът предвижда участие на подизпълнители, документите по ал. 2, т. 1, 3, 8, 9 и 10 се представят за всеки от тях.

Чл. 36. (1) (Доп. - ДВ, бр. 93 от 2010 г.) Офертата се представя в запечатан непрозрачен плик от кандидата лично или от упълномощен от него представител или по пощата с препоръчано писмо с обратна разписка. Върху плика кандидатът посочва името/наименованието на кандидата, адрес за кореспонденция, телефон и по възможност, факс, и електронен адрес.

(2) При приемане на офертата върху плика се отбелязват поредният номер, датата и часът на получаване и посочените данни се записват във входящ регистър, за което на приносителя се издава документ.

(3) Оферти, които са представени след изтичане на крайния срок за получаване или в незапечатан или скъсан плик, не се приемат от бенефициента и не се разглеждат.

Чл. 37. Срокът на валидност на офертите е времето, през което кандидатите са обвързани с условията на представените от тях оферти.

Чл. 38. (1) Бенефициентът може да изиска от кандидата в процедурата гаранция за участие.

(2) Бенефициентът определя условията и размера на гаранцията за участие в абсолютна сума, но не повече от 1 на сто от прогнозната стойност на договора.

(3) (Доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Изпълнителната агенция по Финансовия механизъм на Европейското икономическо пространство, съответно Управляващият орган на Оперативната програма, предоставящи финансирането, може да задължи бенефициента да включи гаранция за участие.

(4) (Нова - ДВ, бр. 93 от 2010 г.) Бенефициентът има право да задържи гаранцията за участие, когато кандидатът в процедурата:

1. оттегли заявлението си след изтичането на срока за получаване на заявления или оттегли офертата си след изтичането на срока за получаване на офертите;

2. е определен за изпълнител, но не изпълни задължението си да сключи договор.

(5) (Нова - ДВ, бр. 93 от 2010 г.) В случаите по ал. 4, когато кандидатът е представил банкова гаранция, бенефициентът има право да пристъпи към упражняване на правата по нея.

(6) (Нова - ДВ, бр. 93 от 2010 г.) Бенефициентът освобождава гаранциите за участие на:

1. отстранените кандидати в срок 10 работни дни след изпращане на решението на бенефициента за определяне на кандидатите, които ще участват в договарянето по чл. 52, съответно за определяне на изпълнител;

2. класираните на първо и второ място кандидати - след сключване на договора за изпълнение, а на останалите класирани кандидати - в срок 10 работни дни след изпращане на решението на бенефициента за определяне на изпълнител.

(7) (Нова - ДВ, бр. 93 от 2010 г.) При прекратяване на процедурата гаранциите на всички кандидати се освобождават в срок 10 работни дни след издаване на решението за прекратяване.

(8) (Нова - ДВ, бр. 93 от 2010 г.) Бенефициентът освобождава гаранциите по ал. 1, без да дължи лихви на кандидата за периода, през който средствата законно са престояли при него.

Чл. 39. (1) Бенефициентът може да включи в проекта на договор гаранции, осигуряващи доброто му изпълнение.

(2) Размерът на гаранцията по ал. 1 се определя като процент от стойността на договора, но не повече от 5 на сто.

(3) (Нова - ДВ, бр. 93 от 2010 г.) Условията и сроковете за задържане или освобождаване на гаранцията за изпълнение се уреждат в договора за изпълнение.

Чл. 40. (1) (Доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Изпълнителната агенция по Финансовия механизъм на Европейското икономическо пространство, съответно Управляващият орган на Оперативната програма, предоставящи финансирането, може да задължи бенефициента да включи в проекта на договор гаранции, осигуряващи доброто му изпълнение.

(2) (Доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) В случаите по ал. 1 Изпълнителната агенция по Финансовия механизъм на Европейското икономическо пространство, съответно Управляващият орган на Оперативната програма, предоставящи финансирането, може да определи вида на гаранцията и размера й в процент.

Чл. 41. (Отм. - ДВ, бр. 93 от 2010 г.)

Чл. 42. (Доп. - ДВ, бр. 93 от 2010 г.) Срокът за получаване на офертите за процедурите по чл. 7, т. 1 трябва да е съобразен с обема и сложността на предмета, посочен в обявата, и не може да бъде по-кратък от 15 дни считано от датата на публикуването й в националния ежедневник.

Чл. 43. (1) (Изм. - ДВ, бр. 93 от 2010 г.) Комисията, сформирана от бенефициента за разглеждане, оценка и класиране на офертите, започва работа след получаване на представените оферти.

(2) При промяна на датата и часа на отваряне на офертите кандидатите се уведомяват писмено.

(3) (Изм. - ДВ, бр. 93 от 2010 г.) Комисията отваря пликовете по реда на постъпването им, проверява съответствието на офертите със списъка по чл. 35, ал. 2, т. 12 и обявява предложената цена от всеки кандидат.

(4) При отварянето на офертите най-малко трима членове на комисията подписват всички приложения, които комисията ще оценява съгласно обявените критерии.

(5) (Изм. - ДВ, бр. 93 от 2010 г.) Кандидатите в процедурата или техни упълномощени представители могат да присъстват при извършване на действията по ал. 3.

(6) Комисията проверява съответствието на офертите с предварително обявените от бенефициента условия.

Чл. 44. (1) Комисията предлага на бенефициента да отстрани от участие в процедура за определяне на изпълнител кандидат:

1. за когото са налице обстоятелствата по чл. 31, ал. 1 и посочените в пояснителния документ обстоятелства по чл. 31, ал. 2;

2. (доп. - ДВ, бр. 109 от 2008 г.) който е представил непълна оферта/заявление;

3. който е представил оферта, неотговаряща на предварително обявените условия от бенефициента.

(2) (Изм. - ДВ, бр. 93 от 2010 г.) Независимо от правно-организационния статут на кандидат в процедура за определяне на изпълнител комисията не може да го предложи за отстраняване, ако той има право да осъществява съответната услуга в държавата - членка на Европейския съюз, в която е установен.

Чл. 45. (1) Комисията изготвя протокол с класиране на кандидатите по низходящ ред, в който се посочват и отстранените кандидати, и причините за това.

(2) Протоколът съдържа подробна обосновка на оценката на всяка оферта по всеки от критериите, като протоколът се съставя по типов образец.

(3) Протоколът по ал. 1 се подписва задължително от всички членове на комисията. В случай че член на комисията не е съгласен със съдържанието на протокола, той го подписва с особено мнение и излага писмено мотивите си за това.

(4) Комисията предоставя протокола от работата си на бенефициента.

Чл. 46. (Изм. - ДВ, бр. 93 от 2010 г.) (1) В срок 5 работни дни, след като получи протокола по чл. 45, ал. 1, бенефициентът с решение или заповед определя за изпълнител класирания на първо място кандидат. 

(2) Протоколът от работата на комисията и решението или заповедта по ал. 1 подлежи на контрол от Изпълнителната агенция по Финансовия механизъм на Европейското икономическо пространство, съответно от Управляващия орган на Оперативната програма, предоставящи финансовата помощ. 

(3) Бенефициентът изпраща решението на всички кандидати в 3-дневен срок от издаването му или от одобрението му от Управляващия орган (когато е предвидено такова), като на първия класиран кандидат едновременно се изпраща и покана за сключване на договор.

(4) Управляващият орган се произнася по решението на бенефициента в 10-дневен срок в случаите, когато е предвидено одобряване на решението.

(5) След изпълнението на действията по ал. 3 при писмено искане от кандидат бенефициентът е длъжен в 3-дневен срок от получаването да му осигури достъп до протокола или да предостави копие от него.

Чл. 47. (Изм. - ДВ, бр. 109 от 2008 г., изм. - ДВ, бр. 68 от 2009 г., в сила от 25.08.2009 г.) Бенефициентът може да проведе процедура на договаряне с пояснителен документ и в случаите когато е налице едно от следните условия:

1. откритият избор е прекратен по чл. 27, ал. 1, т. 2 и първоначално обявените условия не са съществено променени;

2. по изключение естеството на доставката, услугата или строителството или рисковете, свързани с тях, не позволяват предварително определяне на стойността;

3. естеството на услугата не позволява да се определят достатъчно точно техническите спецификации, за да се проведе изборът на изпълнител по реда на открития избор;

4. обект на процедурата са услуги по приложение № 3 към чл. 5, ал. 1, т. 2 от Закона за обществените поръчки;

5. в областта на строителството се извършва изследователска, експериментална или развойна дейност, която не е с цел печалба или възстановяване на разходите за тази дейност.

Чл. 47а. (Нов - ДВ, бр. 109 от 2008 г.) (1) При провеждане на процедура на договаряне с пояснителен документ бенефициентът публикува обява в съответствие с чл. 14.

(2) Срокът за получаване на заявленията за участие, посочен в обявата, не може да бъде по-кратък от 10 дни, считано от датата на публикуването й в националния ежедневник.

(3) Бенефициентът може да удължи срока за получаване на заявления за участие с не повече от 30 дни, когато в определения срок няма постъпили заявления.

Чл. 48. (Изм. - ДВ, бр. 109 от 2008 г.) (1) В пояснителния документ бенефициентът може да ограничи броя на кандидатите, които възнамерява да покани да участват в договарянето, като този брой не може да бъде по-малко от трима. Бенефициентът може да посочи и максималния брой кандидати. Броят на поканените кандидати трябва да е достатъчен, за да гарантира спазването на принципа на свободна и лоялна конкуренция.

(2) В пояснителния документ бенефициентът посочва обективни и недискриминационни критерии или правила, които ще приложи при подбора на кандидатите, които възнамерява да покани за провеждане на преговори.

Чл. 49. (1) Всеки кандидат може да подаде заявление за участие в предварителен подбор. 

(2) Подборът по ал. 1 се провежда с цел да се определят кандидатите, които притежават съответното икономическо и финансово състояние, технически възможности и квалификация да изпълнят договора.

(3) Заявлението за участие в предварителния подбор трябва да съдържа най-малко:

1. документ за регистрация на кандидата, когато е юридическо лице, или документ за самоличност, когато е физическо лице;

2. (изм. - ДВ, бр. 93 от 2010 г.) декларации по чл. 31, ал. 4, т. 1 и ал. 8;

3. подизпълнителите, които ще участват при изпълнението на поръчката, и дела на тяхното участие, когато се предвижда участието на подизпълнители;

4. документи, удостоверяващи икономическото и финансовото им състояние, техническата им възможност и/или квалификация за изпълнение на договора;

5. документ за гаранция за участие, ако такава се изисква.

(4) Когато кандидатът предвижда участие на подизпълнители, документите по ал. 3, т. 1, 2 и 4 се представят за всеки от тях.

(5) Срокът за получаване на заявленията трябва да е съобразен с обема и сложността на предмета, посочен в пояснителния документ.

(6) Заявлението се представя по реда на чл. 36.

Чл. 50. (Изм. - ДВ, бр. 109 от 2008 г., изм. - ДВ, бр. 93 от 2010 г.) Процедурата договаряне с пояснителен документ се провежда от комисия, сформирана от бенефициента при условията на чл. 20 - 23.

Чл. 51. (1) (Изм. - ДВ, бр. 109 от 2008 г.) Комисията разглежда постъпилите заявления и извършва подбор на кандидатите въз основа на представените документи, удостоверяващи тяхното икономическо и финансово състояние, техническата им възможност и/или квалификация за изпълнение на договора. Кандидатите или техни упълномощени представители могат да присъстват при отваряне на заявленията.

(2) (Изм. - ДВ, бр. 109 от 2008 г.) В случай че бенефициентът не е включил в пояснителния документ ограничение на броя на кандидатите, които ще бъдат поканени да участват в договарянето, той е длъжен да покани всички кандидати, които отговарят на критериите за подбор и на минималните изисквания за технически възможности.

(3) (Изм. - ДВ, бр. 109 от 2008 г.) В случай че бенефициентът е включил в пояснителния документ ограничение на броя на кандидатите, които ще бъдат поканени да участват в договарянето, и броят на кандидатите, които отговарят на изискванията, надвишава обявения максимален брой, комисията извършва подбор въз основа на посочените в пояснителния документ обективни и недискриминационни критерии.

(4) (Изм. - ДВ, бр. 109 от 2008 г.) Когато броят на кандидатите, отговарящи на критериите за подбор и на минималните изисквания за технически възможности, е под посочения в пояснителния документ минимум, бенефициентът може да продължи процедурата, като покани всички кандидати, които отговарят на критериите за подбор и притежават необходимите технически възможности. В този случай бенефициентът не може да покани да участват в договарянето други лица, които не са заявили интерес от участие, или кандидати, които не притежават необходимите технически възможности.

(5) (Изм. - ДВ, бр. 109 от 2008 г.) Комисията съставя протокол за резултатите от подбора, в който предлага на бенефициента кандидатите, които да бъдат поканени да участват в договарянето.

Чл. 52. (Изм. - ДВ, бр. 109 от 2008 г.) В срок 5 работни дни от датата на изготвяне на протокола по чл. 45, ал. 1 бенефициентът обявява с решение или заповед кандидатите, предложени от комисията, които ще бъдат поканени да участват в договарянето.

Чл. 53. (Изм. - ДВ, бр. 109 от 2008 г., изм. - ДВ, бр. 93 от 2010 г.) В тридневен срок от датата на издаване на решението/заповедта по чл. 52 бенефициентът го изпраща до недопуснатите кандидати, а на всички избрани от него кандидати изпраща едновременно писмени покани за участие в договарянето.

Чл. 54. (Изм. - ДВ, бр. 109 от 2008 г.) (1) Поканата за участие в договаряне трябва да съдържа: 

1. дата и място за провеждане на договарянето; 

2. изискване за допълнителни доказателства за заявените обстоятелства, ако такива са необходими; 

3. краен срок за получаване на първоначална оферта, който не може да бъде по-кратък от 10 дни от изпращане на поканата; 

4. адреса, на който трябва да бъде изпратена офертата; 

5. броя и датата на издаване на националния ежедневник, в който е публикувана обявата, и пояснителния документ, както и интернет адреса/адресите, на който/които те са публикувани; 

6. копие от спецификациите и всички допълнителни документи, ако те не се съдържат в документацията за участие, или електронен адрес за достъп до спецификациите и допълнителните документи, когато те са предоставени по електронен път.

(2) Комисията провежда договарянето с поканените кандидати за определяне на клаузите на договора съгласно обявените изисквания. 

(3) (Изм. - ДВ, бр. 93 от 2010 г.) Направените предложения и постигнатите договорености с всеки кандидат се отразяват в отделен протокол по типов образец, който се подписва от членовете на комисията и от участника. 

(4) След провеждане на договарянето комисията изготвя доклад до бенефициента, в който му предлага класиране на кандидатите и определяне на изпълнител.

Чл. 55. (Отм. - ДВ, бр. 109 от 2008 г.)

Чл. 56. (Изм. - ДВ, бр. 109 от 2008 г.) Определянето на изпълнител и сключването на договора се извършват по реда на чл. 46.

Чл. 57. (Изм. - ДВ, бр. 109 от 2008 г.) (1) (Изм. - ДВ, бр. 68 от 2009 г., в сила от 25.08.2009 г.) Бенефициентът може да проведе процедура на договаряне без пояснителен документ и в случаите когато е налице едно от следните условия:

1. поради непреодолима сила не могат да бъдат спазени сроковете за провеждане на процедурите открит избор или договаряне с пояснителен документ; 

2. в хода на изпълнение на договор, сключен след процедура по постановлението, поради непредвидени обстоятелства възникне необходимост от извършване на допълнителна услуга или строителство, които не са включени в него, но са съществено необходими за изпълнението му; в този случай стойността на допълнително извършените или повтарящите се работи не трябва да е повече от 50 на сто от стойността на договора; 

3. еднократно възникне необходимост от допълнителни доставки от страна на вече избран доставчик, планирани отчасти да заместят договорените доставки на оборудване или да разширят обема на наличните доставки и на оборудването, ако всяка промяна на доставчика би задължила бенефициента да придобие оборудване с различни технически характеристики, което ще доведе или до несъвместимост, или до прекомерни технически трудности при дейността или поддръжката;

4. (изм. - ДВ, бр. 93 от 2010 г.) откритият избор е прекратен по чл. 27, ал. 1, т. 1 и първоначално обявените условия не са съществено променени; 

5. в процедура открит избор получените оферти надвишават осигурения финансов ресурс; в тези случаи след прекратяване на процедурата за определяне на изпълнител бенефициентът има право да покани за участие в процедурата само кандидатите, които са представили оферти в прекратената процедура за определяне на изпълнител и отговарят на изискванията, посочени в пояснителния документ за процедурата открит избор; 

6. поради технически причини или причини, свързани със спазването на авторски права, договорът може да бъде възложен само на определен доставчик на стоки или изпълнител на услуга, включително когато поради естеството или определени характеристики на доставките изпълнението на договора е поверено изключително на лица, притежаващи патенти или лицензи, и няма възможност за реална конкуренция при избора на изпълнител;

7. (нова - ДВ, бр. 93 от 2010 г.) стоките - предмет на доставка, се произвеждат с цел изследване, експериментиране, научна или развойна дейност и са в ограничено количество, което не позволява формиране на пазарна цена или възстановяване на разходите за тази дейност.

(2) (Доп. - ДВ, бр. 68 от 2009 г., в сила от 25.08.2009 г.) Извън случаите по ал. 1, т. 2, 3 и 6 при наличие на обективна невъзможност за провеждане на преговорите с най-малко трима кандидати Изпълнителната агенция по Програма ФАР на Европейския съюз или Изпълнителната агенция по Финансовия механизъм на Европейското икономическо пространство, съответно Управляващият орган на Оперативната програма, могат да разрешат на бенефициента да преговаря само с един кандидат въз основа на мотивирано искане.

Чл. 57а. (Нов - ДВ, бр. 109 от 2008 г.) Бенефициентът взема решение за откриване на процедура на договаряне без пояснителен документ, в което мотивира избора на тази процедура, одобрява поканата за участие и посочва кандидатите, които възнамерява да покани за провеждане на преговори.

Чл. 58. Бенефициентът изпраща покана на избраните от него кандидати, като към поканата прилага документацията.

Чл. 59. (Доп. - ДВ, бр. 109 от 2008 г.) Поканата за участие в договаряне без пояснителен документ трябва да съдържа:

1. предмет на договора;

2. изисквания за изпълнението на договора;

3. изисквания за икономическото и финансовото състояние и за техническите възможности и/или квалификация на кандидата;

4. дата и място на провеждане на договарянето;

5. краен срок за получаване на предварителна оферта, ако такава се изисква от бенефициента, който не може да бъде по-кратък от 7 дни от изпращане на поканата;

6. адрес, на който трябва да бъде изпратена офертата;

7. други документи, изисквани от бенефициента.

Чл. 60. (1) (Предишен текст на чл. 60 - ДВ, бр. 109 от 2008 г.) Назначената от бенефициента комисия провежда договарянето с поканените кандидати, в случай че са постъпили оферти минимум от двама кандидати.

(2) (Нова - ДВ, бр. 109 от 2008 г.) Изискването по ал. 1 не се прилага в случаите по чл. 57, ал. 1, т. 2, 3 и 6 и ал. 2.

Чл. 61. Преговорите се провеждат по начин, поставящ всички кандидати при равни условия, което включва:

1. предоставянето на достатъчно време за представяне на предложението;

2. спазването на еднаква процедура за провеждане на преговорите с всеки кандидат.

Чл. 62. (1) Комисията изготвя протоколи за преговорите, водени с всеки отделен кандидат. Данните от протоколите се обобщават в заключителен протокол.

(2) Заключителният протокол по ал. 1 съдържа класиране на кандидатите и предложение за сключване на договор с класирания на първо място кандидат.

(3) Комисията предоставя протоколите си на бенефициента, с което работата й приключва.

Чл. 63. Определянето на изпълнител се извършва по реда на чл. 46.

Чл. 64. (Отм. - ДВ, бр. 109 от 2008 г.)

Чл. 65. (1) (Доп. - ДВ, бр. 109 от 2008 г., доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) Изпълнителната агенция по Финансовия механизъм на Европейското икономическо пространство, съответно управляващите органи на оперативни програми, осъществяват поне една от следните форми на контрол: предварителен, текущ и последващ контрол за прилагането на предвидените процедури за избор на изпълнител, включително по всяко време могат да проверяват фактите и обстоятелствата, заявени от кандидатите пред комисията за оценка, както и да дават задължителни за изпълнение указания за вида на процедурата, за критериите за избор на изпълнител, на процеса на оценка, документите, съставени от бенефициента в процедурата за избор на изпълнител и други подобни. 

(2) (Доп. - ДВ, бр. 68 от 2009 г., в сила от 25.08.2009 г.) Видът и конкретните мерки за осъществяване на контрол се определят от изпълнителните агенции по Програма ФАР на Европейския съюз или Изпълнителната агенция по Финансовия механизъм на Европейското икономическо пространство, съответно от управляващите органи на оперативни програми, с оглед гарантиране спазването на постановлението при разходване на предоставените средства.

(3) (Доп. - ДВ, бр. 68 от 2009 г., в сила от 25.08.2009 г.) При установяване на нарушения по изпълнение на постановлението изпълнителните агенции по Програма ФАР на Европейския съюз или Изпълнителната агенция по Финансовия механизъм на Европейското икономическо пространство, съответно управляващите органи на оперативни програми, сигнализират органите на Агенцията за държавна финансова инспекция.

Чл. 65а. (Нов - ДВ, бр. 93 от 2010 г.) (1) Всяко заинтересувано лице може да подаде възражение до Управляващия/Договарящия орган:

1. срещу одобрената от бенефициента документация за участие в процедурата и пояснителния документ - при процедури по чл. 7, т. 1 и 2;

2. за допуснати процедурни нарушения при определянето на изпълнител по реда на постановлението. 

(2) Възражението по ал. 1, т. 1 се подава в 7-дневен срок от датата на получаване/закупуване на документацията за участие и пояснителния документ или от публикуването им по чл. 14. 

(3) Възражението по ал. 1, т. 2 се подава в 7-дневен срок от съобщаването на решението по реда на чл. 43, ал. 2 и чл. 53.

(4) Получените възражения се разглеждат по ред, определен от Управляващия орган.

Чл. 65б. (Нов - ДВ, бр. 93 от 2010 г.) (1) Възражението по чл. 65а, ал. 1 се подава с копие до съответния бенефициент, срещу чието решение се възразява.

(2) Възражението до Управляващия/Договарящия орган трябва да е написано на български език и да съдържа:

1. данни за подателя на възражението - наименование, адрес и ЕИК/данни за самоличността на физическото лице;

2. данни за бенефициента - наименование, адрес и ЕИК;

3. копие от решението/заповедта за определяне на изпълнител, срещу което се възразява;

4. подробна обосновка на възражението.

(3) Ако възражението не отговаря на изискванията по ал. 2, Управляващият орган уведомява подателя и му дава 5-дневен срок за отстраняване на пропуските/неточностите.

(4) Управляващият орган може да поиска допълнителна информация или разяснения във всеки един момент. Срокът за подаване на тази информация от подателя на възражението е 5 дни.

(5) Възражението не се разглежда, когато:

1. е подадено след изтичането на срока по чл. 65а, ал. 2 и 3; 

2. не са отстранени пропуските/неточностите в срока по ал. 3;

3. не е подадена поисканата допълнителна информация по ал. 4.

(6) В случаите по ал. 5 Управляващият орган в 5-дневен срок от получаване на възражението писмено уведомява подателя за причините, поради които възражението му не е разгледано.

(7) Управляващият орган може да изиска от бенефициента копие от документацията по процедурата и/или неговото становище по възражението. Бенефициентът представя информацията в 5-дневен срок от нейното изискване.

Чл. 65в. (Нов - ДВ, бр. 93 от 2010 г.) (1) В резултат от разглеждане на възражението Управляващият орган в срок до 20 дни от получаването му изразява становище, съдържащо констатации. 

(2) Становището по ал. 1 се изпраща до подателя на възражението и до бенефициента. 

(3) Бенефициентът може сам да отстрани нарушението преди получаване на становището по ал. 1. 

(4) Бенефициентът може да сключи договор за изпълнение, като Управляващият/Договарящият орган има право да не верифицира разходите във връзка с неговото изпълнение. 

(5) При непредприемане на корективни мерки от страна на бенефициента по становището по ал. 1 Управляващият орган може да не извърши плащания по договора за безвъзмездна помощ, да извърши прихващане на подлежащите на възстановяване суми от последващи плащания, да изиска възстановяване на средства или да наложи финансови корекции.

Чл. 66. (1) За нарушение на разпоредбите на постановлението и ако деянието не представлява престъпление, се носи административно-наказателна отговорност по чл. 32 от Закона за административните нарушения и наказания.

(2) Когато нарушението по ал. 1 е извършено от юридическо лице или от едноличен търговец, се налага имуществена санкция в размер от 1000 до 5000 лв.

Чл. 67. (1) Актовете за установяване на нарушения по постановлението се съставят от длъжностни лица на Агенцията за държавна финансова инспекция в срок 6 месеца от деня, в който нарушителят е открит, но не по-късно от 3 години от извършването им.

(2) Наказателните постановления се издават от министъра на финансите или от оправомощени от него длъжностни лица.

(3) Установяването на нарушенията, издаването, обжалването и изпълнението на наказателните постановления се извършват по реда на Закона за административните нарушения и наказания.

Допълнителни разпоредби

§ 1. По смисъла на постановлението:

1. "Безвъзмездна финансова помощ от Европейския съюз" са средства, предоставени от Структурните фондове или от Програма ФАР на Европейския съюз, включително съответното национално съфинансиране, които заедно формират общия размер на ресурсите за предоставяне на безвъзмездната финансова помощ на бенефициент с цел подпомагане постигането на определен резултат. 

1а. (нова - ДВ, бр. 68 от 2009 г., в сила от 25.08.2009 г.) "Безвъзмездна финансова помощ от Финансовия механизъм на Европейското икономическо пространство" са средствата, предоставени за изпълнението на Финансовия механизъм на Европейското икономическо пространство, по силата на Меморандума за разбирателство относно изпълнението на Финансовия механизъм на Европейското икономическо пространство между Република България и Исландия, Княжество Лихтенщайн и Кралство Норвегия, включително съответното национално съфинансиране, които заедно формират общия размер на ресурсите за предоставяне на безвъзмездната финансова помощ на бенефициент с цел подпомагане постигането на определен резултат.

2. (доп. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) "Бенефициенти" са всички физически и юридически лица и техни обединения, получатели на безвъзмездна финансова помощ за изпълнение на одобрен проект, който ще се финансира със средства от Структурните фондове на Европейския съюз, както и по Финансовия механизъм на Европейското икономическо пространство.

3. (изм. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) "Договор за безвъзмездна финансова помощ от Европейския съюз или от Финансовия механизъм на Европейското икономическо пространство" е договор, сключен между Изпълнителната агенция по Финансовия механизъм на Европейското икономическо пространство, съответно от Управляващия орган по Оперативна програма и бенефициент, за предоставяне и разходване на безвъзмездна финансова помощ с цел изпълнение на одобрен проект.

4. "Европейско техническо одобрение" е положителна техническа оценка за годността на продукт за дадено предназначение, която се основава на изпълнението на съществените изисквания към строежите чрез присъщите характеристики на продукта и определените условия за прилагане и употреба. Европейските технически одобрения се издават от органи, определени от държавата членка за тази цел.

5. "Звено за изпълнение на проекти" е структура, отговорна за техническото изпълнение на проекта.

6. (отм., предишна т. 6а - ДВ, бр. 93 от 2010 г.) "Изпълнителна агенция по Финансовия механизъм на Европейското икономическо пространство" е административна структура, ангажирана с извършването на предварителна и последваща проверка на тръжната документация, подготвена от бенефициентите, както и на предварителна проверка на договорите с изпълнителите и осигуряване на плащанията към бенефициентите съгласно одобрената с Меморандума за разбирателство относно изпълнението на Финансовия механизъм на Европейското икономическо пространство между Република България и Исландия, Княжество Лихтенщайн и Кралство Норвегия схема за управление на финансовите средства.

7. "Икономически най-изгодна оферта" е тази оферта, която отговаря в най-голяма степен на предварително обявените от бенефициента показатели и тяхната тежест, пряко свързани с обекта на процедурата за определяне на изпълнител по отношение на качество, цена, технически преимущества, естетически и функционални характеристики, характеристики, свързани с опазване на околната среда, оперативни разходи, гаранционно обслужване и техническа помощ, срок за изпълнение и други.

8. "Междинно звено" е структурата, която действа под отговорността на Управляващия орган на съответната Оперативна програма или изпълнява определени задължения от негово име по отношение на бенефициентите, изпълняващи дейности по съответната Оперативна програма.

9. "Минимална цена на труд" е минималният размер на заплащане на работната сила, определен като минимален месечен размер на осигурителния доход по дейности и групи професии съгласно Закона за бюджета на държавното обществено осигуряване за съответната година.

10. "Непреодолима сила" са обстоятелства от извънреден характер, които бенефициентът при полагане на дължимата грижа не е могъл или не е бил длъжен да предвиди или предотврати.

11. "Обективна невъзможност" са обстоятелства, породени от причини, независещи от бенефициента, или обстоятелства, върху които той не може да въздейства, въз основа на които посочените в постановлението условия и срокове не могат да бъдат спазени или спазването им би довело до необосновани загуби.

12. "Образец" е типова стандартизирана форма, утвърдена от министъра на финансите.

13. "Обща техническа спецификация" е техническа спецификация, изготвена в съответствие с процедура, призната от държава членка и обнародвана в "Официален вестник" на Европейския съюз.

14. (изм. - ДВ, бр. 68 от 2009 г., в сила от 25.08.2009 г., изм. - ДВ, бр. 93 от 2010 г.) "Одобрен проект" е проект, предложен на Управляващ орган на Оперативна програма или на Изпълнителната агенция на Финансовия механизъм на Европейското икономическо пространство, който е приет да бъде финансиран със средства, определими като безвъзмездна финансова помощ по смисъла на постановлението.

15. "Признат орган" е лице, акредитирано от Изпълнителна агенция "Българска служба за акредитация" или от чуждестранен орган за акредитация, който е пълноправен член на Европейската организация за акредитация.

16. "Процедура за определяне на изпълнител" е система от свързани правила, при съблюдаването на които бенефициент се стреми да избере изпълнител, с който да сключи договор, плащанията по който изцяло или отчасти ще се извършат със средства, предоставени като безвъзмездна финансова помощ. 

17. "Стандарт" е техническа спецификация, одобрена от призната организация по стандартизация, за многократно или непрекъснато приложение, съответствието с която не е задължително и която попада в една от следните категории:

а) международен стандарт: стандарт, приет от международна организация по стандартизация и достъпен за широката общественост;

б) европейски стандарт: стандарт, приет от европейска организация по стандартизация и достъпен за широката общественост;

в) национален стандарт: стандарт, приет от национална организация по стандартизация и достъпен за широката общественост.

18. "Строително-монтажни работи" са видовете дейности, включени в раздел 45 на Класификатора на обществените поръчки, утвърден със Заповед № РД-16-566 на министъра на икономиката от 26 август 2004 г. (обн., ДВ, бр. 81 от 2004 г.; доп., бр. 82 и 83 от 2004 г.) - справочната номенклатура, която се използва за дефиниране на обекта при възлагане на обществени поръчки и е еквивалент на общоприетата терминология за обществени поръчки на Европейския съюз - Common Procurement Vocabulary (CPV). При констатирани различия между CPV и NACE (Nomenclature generale des activities economiques dans les Communautes Europeennes) номенклатурите или между CPV и CPC (Central Product Classification) номенклатурите предимство имат съответно NACE и CPC номенклатурите.

19. "Техническа спецификация за строителство" е съвкупността от технически предписания, посочени в документацията за участие, които определят изискванията към характеристики на материалите и стоките по такъв начин, че да отговарят на предвидената от възложителя употреба. Тези характеристики трябва да включват ниво на изпълнение съгласно изискванията за опазване на околната среда, проектиране, което да отговаря на всички изисквания, включително достъп за лица с увреждания, и оценка на съответствието, работни характеристики, безопасност или размери, включително процедурите относно осигуряването на качеството, терминология, символи, изпитване и методи на изпитване, опаковане, маркиране и етикетиране. Те трябва да включват и правила за проектиране, изпитване, строителен надзор и условия за приемане на строителни работи и методи или технологии на строителство и всички други технически условия, които възложителят е в състояние да предпише по силата на закон или на подзаконови нормативни актове по отношение на завършен строеж и материалите или частите, включени в него.

20. "Техническа спецификация за услуги или стоки" е спецификация в документ, с която се определят изискванията към характеристики на стока или услуга, като: ниво на качество, нива на опазване на околната среда, проектиране, което да отговаря на всички изисквания, включително достъп за лица с увреждания, и оценка на съответствието, процес или метод на производство, употреба, безопасност, размери, изисквания по отношение на наименованието, под което стоката се продава, терминология, символи, изпитване и методи на изпитване, опаковане, маркиране, етикетиране, инструкции за експлоатация, процедури за оценяване на съответствието.

21. "Технически еталон" е всеки продукт, създаден от европейски организации по стандартизация, различен от официалните стандарти, съгласно приетите процедури за насърчаване на пазарните потребности.

22. "Управляващ орган" е административна структура, осъществяваща функцията по управление на Оперативна програма и отговорна за нейното ефективно, ефикасно и законосъобразно изпълнение.

23. (нова - ДВ, бр. 93 от 2010 г.) "Разделяне на предмета на процедурата" е налице, когато за изпълнение на сходни дейности по Общия терминологичен речник, свързан с обществените поръчки (СРV 2007), бенефициентът е използвал по-благоприятен режим за избор на изпълнител.

§ 2. В случаите, когато получател на безвъзмездна финансова помощ е възложител по смисъла на чл. 7 и чл. 14, ал. 4 и 5 ЗОП, се прилагат разпоредбите на ЗОП, а в случаите по чл. 1, ал. 4 НВМОП бенефициентите прилагат разпоредбите на НВМОП.

§ 2а. (Нов - ДВ, бр. 93 от 2010 г.) Сроковете в постановлението се изчисляват съгласно разпоредбата на чл. 60 от Гражданския процесуален кодекс, като срокът, който се брои на дни, се изчислява от деня, следващ деня, от който започва да тече, и изтича в края на последния ден.

§ 2б. (Нов - ДВ, бр. 93 от 2010 г.) Управляващите органи на оперативните програми могат да делегират свои правомощия по постановлението на своите междинни звена в качеството им на договарящи органи.

Заключителни разпоредби

§ 3. (Доп. - ДВ, бр. 109 от 2008 г., изм. - ДВ, бр. 93 от 2009 г., в сила от 24.11.2009 г., изм. и доп. - ДВ, бр. 93 от 2010 г.) Изпълнението на постановлението се възлага на министъра по управлението на средствата от Европейския съюз, министъра на финансите, министъра на икономиката, енергетиката и туризма, министъра на регионалното развитие и благоустройството, министъра на труда и социалната политика, министъра на околната среда и водите.

§ 4. (Изм. - ДВ, бр. 93 от 2010 г.) Типовите образци на документи се утвърждават от министъра по управление на средствата от Европейския съюз в 3-месечен срок от обнародването на постановлението в "Държавен вестник".

§ 4а. (Нов - ДВ, бр. 93 от 2010 г.) Постановлението не се прилага за програмите по Инструмента за предприсъединителна помощ, в които Република България участва.

§ 4б. (Нов - ДВ, бр. 93 от 2010 г.) Разпоредбите на постановлението, отнасящи се до управляващите органи на оперативните програми, се прилагат и по отношение на програмите за Европейско териториално сътрудничество за Главна дирекция "Управление на териториалното сътрудничество" в Министерството на регионалното развитие и благоустройството, определена за:

1. Национален партниращ орган за всяка от двустранните програми за трансгранично сътрудничество за периода 2007 - 2013 г. по вътрешните граници на Европейския съюз България - Гърция и България - Румъния;

2. Национален партниращ орган и Национално информационно звено по Съвместна оперативна програма за трансгранично сътрудничество "Черно море 2007 - 2013 г.";

3. Национален орган и Национално звено за контакт за периода 2007 - 2013 г. по Оперативната програма за транснационално сътрудничество в Югоизточна Европа;

4. Национално звено за контакт за периода 2007 - 2013 г. по Оперативната програма за междурегионално сътрудничество (ИНТЕРРЕГ IVC), по Оперативна програма "ЕСПОН 2013 - Европейска мрежа за наблюдение на териториалното развитие и сближаване" и по Оперативна програма УРБАКТ ІІ "Мрежа за градско развитие".

§ 4в. (Нов - ДВ, бр. 93 от 2010 г.) Разпоредбите на чл. 65а - 65в не се прилагат по отношение на програмите за Европейското териториално сътрудничество.

§ 4г. (Нов - ДВ, бр. 93 от 2010 г.) Управляващият/Договарящият орган осигурява публикуването на обявата, пояснителния документ и документацията за участие в процедурата за определяне на изпълнител на интернет страницата на Единния информационен портал за обща информация за управлението на Структурните фондове и Кохезионния фонд на Европейския съюз на Република България по чл. 14, ал. 2 и 3 след осигуряването на съответната техническа възможност.

§ 5. Постановлението се приема на основание чл. 105, ал. 1 от Конституцията на Република България и чл. 27 от Закона за международните договори на Република България.

§ 6. Постановлението влиза в сила от деня на обнародването му в "Държавен вестник".

Преходни разпоредби
КЪМ ПОСТАНОВЛЕНИЕ № 319 ОТ 16 ДЕКЕМВРИ 2008 Г. ЗА ИЗМЕНЕНИЕ И ДОПЪЛНЕНИЕ НА ПОСТАНОВЛЕНИЕ № 55 НА МИНИСТЕРСКИЯ СЪВЕТ ОТ 2007 Г. ЗА УСЛОВИЯТА И РЕДА ЗА ОПРЕДЕЛЯНЕ НА ИЗПЪЛНИТЕЛ ОТ СТРАНА НА БЕНЕФИЦИЕНТИ НА ДОГОВОРЕНА БЕЗВЪЗМЕЗДНА ФИНАНСОВА ПОМОЩ ОТ СТРУКТУРНИТЕ ФОНДОВЕ НА ЕВРОПЕЙСКИЯ СЪЮЗ И ОТ ПРОГРАМА ФАР НА ЕВРОПЕЙСКИЯ СЪЮЗ
(ОБН. - ДВ, БР. 109 ОТ 2008 Г.)

§ 34. Процедури, обявени преди влизането в сила на постановлението, се довършват по досегашния ред.

§ 35. Планираните от бенефициентите процедури за избор на изпълнител в рамките на вече сключени договори за безвъзмездна финансова помощ се провеждат по реда на постановлението.

Заключителни разпоредби
КЪМ ПОСТАНОВЛЕНИЕ № 207 ОТ 19 АВГУСТ 2009 Г. ЗА ИЗМЕНЕНИЕ И ДОПЪЛНЕНИЕ НА ПОСТАНОВЛЕНИЕ № 55 НА МИНИСТЕРСКИЯ СЪВЕТ ОТ 2007 Г. ЗА УСЛОВИЯТА И РЕДА ЗА ОПРЕДЕЛЯНЕ НА ИЗПЪЛНИТЕЛ ОТ СТРАНА НА БЕНЕФИЦИЕНТИ НА ДОГОВОРЕНА БЕЗВЪЗМЕЗДНА ФИНАНСОВА ПОМОЩ ОТ СТРУКТУРНИТЕ ФОНДОВЕ НА ЕВРОПЕЙСКИЯ СЪЮЗ И ОТ ПРОГРАМА ФАР НА ЕВРОПЕЙСКИЯ СЪЮЗ
(ОБН. - ДВ, БР. 68 ОТ 2009 Г., В СИЛА ОТ 25.08.2009 Г.)

§ 12. Постановлението влиза в сила от деня на обнародването му в "Държавен вестник" с изключение на § 3 и § 4, т. 3, които влизат в сила един месец след обнародването му в "Държавен вестник".

Заключителни разпоредби
КЪМ ПОСТАНОВЛЕНИЕ № 268 ОТ 12 НОЕМВРИ 2009 Г. ЗА ПРИЕМАНЕ НА УСТРОЙСТВЕН ПРАВИЛНИК НА МИНИСТЕРСТВОТО НА ИКОНОМИКАТА, ЕНЕРГЕТИКАТА И ТУРИЗМА
(ОБН. - ДВ, БР. 93 ОТ 2009 Г., В СИЛА ОТ 24.11.2009 Г., ПОПР. - ДВ, БР. 95 ОТ 2009 Г.)

§ 94. (Попр. - ДВ, бр. 95 от 2009 г.) Постановлението влиза в сила от деня на обнародването му в "Държавен вестник" с изключение на § 93, т. 1, която влиза в сила от 1 ноември 2009 г.

Преходни разпоредби
КЪМ ПОСТАНОВЛЕНИЕ № 269 ОТ 17 НОЕМВРИ 2010 Г. ЗА ИЗМЕНЕНИЕ И ДОПЪЛНЕНИЕ НА ПОСТАНОВЛЕНИЕ № 55 НА МИНИСТЕРСКИЯ СЪВЕТ ОТ 2007 Г. ЗА УСЛОВИЯТА И РЕДА ЗА ОПРЕДЕЛЯНЕ НА ИЗПЪЛНИТЕЛ ОТ СТРАНА НА БЕНЕФИЦИЕНТИ НА ДОГОВОРЕНА БЕЗВЪЗМЕЗДНА ФИНАНСОВА ПОМОЩ ОТ СТРУКТУРНИТЕ ФОНДОВЕ НА ЕВРОПЕЙСКИЯ СЪЮЗ, ПРОГРАМА ФАР НА ЕВРОПЕЙСКИЯ СЪЮЗ И ОТ ФИНАНСОВИЯ МЕХАНИЗЪМ НА ЕВРОПЕЙСКОТО ИКОНОМИЧЕСКО ПРОСТРАНСТВО
(ОБН. - ДВ, БР. 93 ОТ 2010 Г.)

§ 47. Процедурите по Постановление № 55 на Министерския съвет от 2007 г. за условията и реда за определяне на изпълнител от страна на бенефициенти на договорена безвъзмездна финансова помощ от Структурните фондове на Европейския съюз, Програма ФАР на Европейския съюз и от Финансовия механизъм на Европейското икономическо пространство, обявени преди влизането в сила на това постановление, се довършват по досегашния ред.

